Ir-Regolament tal-kunsill (KEE) Nru 3067/85
tad-29 ta’ Ottubru 1985
li jistabblixxi l-kriterji għall-organizzazzjoni fis-suq Komunitarju għaż-żjut veġetali għal provvista bħala għajnuna ta’ ikel
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra r-Regolament tal-Kunsill Nru 136/66/KEE tat-22 ta’ Settembru 1966 dwar l-organizzazzjoni komuni tas-suq fiż-żjut u x-xaħmijiet [1], kif l-aħħar emendat bir-Regolament (KEE) Nru 2260/84 [2], u partikolarment Artikolu 36a tiegħu,
Wara li kkunsidra l-proposta mill-Kummissjoni,
Billi Artikolu 36a(3) tar-Regolament Nru 136/66/KEE jiddikjara illi l-Kunsill għandu jadotta kriterji għall-organizzazzjoni fis-suq Komunitarju ta’ żejt u żjut oħra veġetali għall-provista bħala għajnuna ta’ ikel;
Billi l-mobilizzar taż-żejt taż-żebbuġa fil-ħażna ta’ intervent tgħin sabiex tmexxi ’l quddiem il-bilanċ tas-suq; billi għalhekk għandha tingħata priorità lill-użu ta’ dan iż-żejt basta iżda illi l-ispiża fuq l-organizzazzjoni tinżamm f’limiti raġjonevoli;
Billi fejn ma jaqbilx l-użu ta’ ħażniet ta’ intervent taż-żejt taż-żebbuġa u fejn, rigward iż-żjut l-oħra, ma jeżistux ħażniet ta’ intervent il-mobilizzar għandu jsir permezz tax-xiri mis-suq Komunitarju kollu;
Billi sabiex jiġi effetwat il-mobilizzar bl-aħjar offerti u sabiex tiġi żgurata l-egwaljanza fit-trattament ta’ l-operaturi kollha fil-Komunità, is-sejħa għall-offerti hija l-iktar proċedura xierqa għax-xiri taż-żejt u tal-provista tiegħu fil-waqt meħtieġ; billi, iżda, għandha ssir dispożizzjoni għal proċeduri oħra sabiex jintużaw meta jkunu sejrin jiġu mobilizzati biss kwantitajiet żgħar,
ADOTTA DAN IR-REGOLAMENT:
Artikolu 1
Il-mobbilizzar fis-suq Komunitarju taż-żjut tal-ikel mill-ħaxix għall-provvista ta’ għajnuna ta’ ikel għandu jsir bi qbil mad-dispożizzjonijiet li ġejjin.
Artikolu 2
1. Jekk aġenzija ta’ l-intervent iżżomm ħażniet ta’ żejt taż-żebbuġa tal-kwalità rekwiżita, dawn għandhom jiġu wżati basta iżda illi t-trasport u l-ippakkjar jitwettqu f’manjera sodisfaċenti u bi spiża raġjonevoli..
2. Jekk il-ħtiġijiet tal-paragrafu 1 ma jistgħux jintlaħqu, iż-żejt taż-żebbuġa għandu jinxtara fis-suq Komunitarji kollu.
3. Żjut oħra ta’ l-ikel mill-ħaxix għandhom jinxtraw mis-suq Komunitarju kollu.
Artikolu 3
1. Jekk iż-żejt taż-żebbuġa miżmum minn aġenziji ta’ l-intervent irid jiġi wżat, għandha tinfetaħ stedina għall-appalti għat-tagħbija, il-ħatt, l-ippakkjar u l-ġarr għall-post li jrid jiġi speċifikat.
2. Ix-xiri skond ’Artikolu 2(2) u (3) għandu jitwettaq permezz ta’ stedina għall-appalti għall-provvista tal-prodott fi stadju li jrid jiġi speċifikat.
3. It-termini ta’ l-istedin għall-appalti għandhom jiggarantixxu ekwità ta’ aċċess u ta’ trattament għall-partijiet kollha interessati tkun fejn tkun il-lokazzjoni ta’ l-istabbiliment tagħhom ġewwa l-Komunità.
4. Iżda, jekk il-kwantitajiet li jridu jiġu mobilizzati huma relattivament żgħar, jista’ jiġi deċiż li tintuża proċedura ta’ ftehim dirett.
Artikolu 4
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fid-29 ta’ Ottubru 1985.